text: Flere biler i brand i boligområde
  02 juni 2017 kl. 03.48
  En bil udbrændte og flere andre parkerede biler blev brandskadede natten til fredag i Ådalshaven i Esbjerg. Politiet skal nu forsøge at finde frem til brandårsagen. 
  Alarmen om brændende biler i Ådalshaven indløb klokken 01.39 natten til fredag. Da Sydvestjysk Brandvæsen og politi ankom til stedet var en bil i flammer.
  Bilen udbrændte - og da den stod i en klynge af fem parkerede biler, blev flere af disse også skadede som følge af den voldsom varmeudvikling.
  - Vi skal nu have undersøgt den brændte bil for at finde frem til, hvad der er årsag til branden. Vi kan ikke udelukke, at der er tale om en påsat brand, siger vagtchef Erik Sønderskov, Syd- og Sønderjyllands Politi, fredag morgen  til TV SYD.
  